Karen Jespersen (S), 2003-12-05:
Socialdemokratiet er positiv over for Kristendemokraternes forslag om at give tilskud til at oprette lokale sundhedscentre
, fordi det kan være et meget vigtigt skridt i retning af et bedre samlet tilbud til borgerne.
Vi har selv arbejdet med et forslag her i Folketinget, men har indtil videre afstået fra at fremsætte det, fordi vi samtidig mente, at der stadig væk var en række ret store uafklarede spørgsmål i forbindelse med at oprette sundhedscentre. Vi kan jo se, som det også blev sagt, at der allerede er oprettet lokale centre rundtomkring, der kan have en ret forskellig udformning afhængigt af, hvad de lokale forhold
Er det en tyndtbefolket landkommune, eller er det Sundhedshuset ude på Nørrebro i København?
Det er jo selvsagt meget forskellige forhold, der skal tackles, når det drejer sig om borgernes sundhed.
Under alle omstændigheder er det den slags lokale initiativer, som det kan være meget vigtigt at støtte.
Men nu er det jo så også sådan, at Strukturkommissionens rapport er
lige på trapperne, og jeg synes, at det er rigtigt nok at afvente, hvad der kommer af udspil, hvad det er for en debat, der tegner sig, og hvad det er for en eventuel ny struktur, der er lagt op til.
Men man kan sige, at forslaget her kommer meget tilpas i den forstand, at vi så har en mulighed for også at drøfte i Folketinget, hvad det egentlig er for nogle opgaver, vi forestiller os der er behov for at give større vægt lokalt, og måske også sørge for, at sundhedscentre er en del af dagsordenen, når vi diskuterer den kommende kommunale struktur.
Groft sagt er der to eller måske tre indfaldsvinkler, og den ene er nogle lokale tilbud, der varetager de mere traditionelle former for sundhedsfremme, som det også er nævnt i B 48, f.eks. fødselsforberedelse, vaccination, mindre ambulante indgreb.
Så er den anden vigtige del, som også er med her, men som jeg synes, det er meget vigtigt at give
stor opmærksomhed, og det er hele den forebyggende indsats med særlig vægt på nogle af de alvorlige sygdomme, vi kan se er i stigning som følge af den måde, vi lever på.
Den måde vi spiser på, for lidt motion, rygevaner, drikkevaner.
Der ved vi, at mange mennesker egentlig gerne vil ændre vaner, men det kan være svært at gøre det selv, og derfor er der brug for nogle steder, hvor man kan gå hen og få rådgivning til, hvordan man helt konkret lægger sin livsstil om. Jeg tror også, det ville være en god idé, at man brugte sundhedscenteret som udgangspunkt til at rådgive skoler, børnehaver og ældrecentre om sund kost, og hvordan man får bedre motionsvaner.
På den måde kan det være et springbræt for nytænkning inden for hele forebyggelsen.
Endelig, som det også bliver nævnt, giver det mulighed
for at gøre en helhedsorienteret indsats, så vi ikke bare forebygger f.eks. diabetes, som kan være en følge af forkerte levevaner, men hvor der samtidig dør om dør også er nogle, der meget konkret kan hjælpe borgerne med at lægge livsstilen om, sådan at man dæmper eller helt forebygger sådan noget som diabetes.
Alle de spørgsmål er der god grund til at tage fat på, og det synes jeg at B 48 vil være et godt udgangspunkt for.
Den debat kan jo godt vare et stykke tid, vi kan jo få kortlagt f.eks., hvad der er af konkrete tilbud udeomkring, og det kunne også danne grundlag for, at vi selv kan få sat vores ideer lidt mere i system.
Alt imens kan debatten om en ny struktur køre, og det kan vi måske få til at gå hånd i hånd.